钦定古今图书集成/明伦汇编/官常典/第573卷 > 严忠济
## 钦定古今图书集成/明伦汇编/官常典/第573卷 > 严忠济

按《元史严实传》：“忠济，一名忠翰，字紫芝，实之第二子
也。仪观雄伟，善骑射。辛丑，从其父入见，太宗命佩虎
符，袭东平路行军万户，管民长官，开府布政，一法其
父。养老尊贤，治为诸道第一。领兵略地淮汉，偏裨部
曲，勠力用命。定宗、宪宗即位之始，皆加褒宠。忠济初
统千户十有七，乙卯，朝命括新军山东，益兵二万有”
奇。忠济弟忠嗣、忠范为万户，以次诸弟暨勋将之子
为千户，城戍宿卫蕲县，而忠济皆统之。己未，世祖南
伐，诏率师由间道会鄂，亲率勇士，梯冲登城。师还，忠
济选勇敢二千，别命千户将之，甲仗精锐，所向无前。
大臣有言其威名太盛者。中统二年，召还京师，命忠
范代之。忠济治东平日，借贷于人，代“部民纳逋赋，岁
久逾多。”及谢事，债家执文券来征。帝闻之，悉命发内
藏代偿。东平庙学故隘陋，改卜高爽地于城东，教养
诸生，后多显者。幕僚如宋子贞、刘肃、李昶、徐世隆，俱
为名臣。至元二十三年，特授资德大夫、中书左丞，行
江浙省事，以老辞。二十九年，赐钞万五千缗，宅一区，
召其子瑜入侍。三十年，卒。忠济统理方郡凡十一年，
爵人命官，生杀予夺，皆自己出。及谢去大权，贵而能
贫，安于义命，世以是多之。后谥“庄孝。”